b'\n_START_ARTICLE_\nAgda R\xc3\xb6ssel\n_START_PARAGRAPH_\nAgda Viola R\xc3\xb6ssel (o.s. J\xc3\xa4derstr\xc3\xb6m, 4. marraskuuta 1910 J\xc3\xa4llivaara \xe2\x80\x93 27. toukokuuta 2001 Tukholma) oli ruotsalainen diplomaatti ja sosiaalidemokraattinen poliitikko. H\xc3\xa4n oli Alva Myrdalin j\xc3\xa4lkeen toinen ruotsalainen naispuolinen suurl\xc3\xa4hettil\xc3\xa4s ja on yh\xc3\xa4 ainoa Ruotsin YK-suurl\xc3\xa4hettil\xc3\xa4\xc3\xa4n\xc3\xa4 toiminut nainen._NEWLINE_Agda R\xc3\xb6ssel ty\xc3\xb6skenteli suurl\xc3\xa4hettil\xc3\xa4\xc3\xa4n\xc3\xa4 l\xc3\xa4hes 20 vuoden ajan, ensin vuosina 1958\xe2\x80\x931964 YK:ssa New Yorkissa, sitten vuoteen 1969 asti Jugoslavian Belgradissa, 1969\xe2\x80\x931973 T\xc5\xa1ekkoslovakian Prahassa ja 1973\xe2\x80\x931976 Kreikan Ateenassa._NEWLINE_Yhdistyneiss\xc3\xa4 kansakunnissa R\xc3\xb6ssel vastusti kuolemantuomiota ja naisten sukuelinten silpomista sek\xc3\xa4 edisti muun muassa tasa-arvo- ja pakolaisasioita.\n_START_SECTION_\nNuoruus ja uran alku\n_START_PARAGRAPH_\nAgda J\xc3\xa4derstr\xc3\xb6m syntyi J\xc3\xa4llivaaran l\xc3\xa4hell\xc3\xa4 Ruotsin pohjoisessa Norrbottenin l\xc3\xa4\xc3\xa4niss\xc3\xa4 kuusilapsiseen ratavartijan perheeseen. Lahjakas tytt\xc3\xb6 p\xc3\xa4\xc3\xa4si tuttavien ja sukulaisten taloudellisella tuella opiskelemaan Tukholman Socialinstitutet-oppilaitokseen._NEWLINE_Vuonna 1943 h\xc3\xa4n meni naimisiin kirjailija James R\xc3\xb6sselin kanssa miehen vauraan \xc3\xb6stermalmilaisperheen vastusteluista huolimatta. He saivat kaksi lasta, mutta avioliitto p\xc3\xa4\xc3\xa4ttyi pian eroon miehen psyykkisten ongelmien takia, ja Agda j\xc3\xa4i lasten yksinhuoltajaksi samalla kun opiskeli ja teki uraa. H\xc3\xa4n eteni nopeasti johtoteht\xc3\xa4viin ty\xc3\xb6markkinahallituksessa (arbetsmarknadsstyrelsen) ja R\xc3\xa4dda Barnen -lastenapuj\xc3\xa4rjest\xc3\xb6ss\xc3\xa4. 1950-luvulla h\xc3\xa4n alkoi saada kansainv\xc3\xa4lisi\xc3\xa4 teht\xc3\xa4vi\xc3\xa4 Ruotsin valtuuskunnan j\xc3\xa4senen\xc3\xa4 YK:n ihmisoikeuskomissiossa.'